මාළිද, ගුරුවල පාර ප්‍රදේශයේ දීර්ඝ කාලයක සිටම ඉතාමත්ම රහසිගතව මහා පරිමාණයෙන් පවත්වාගෙන ගිය කසිප්පු පෙරන තිප්පොළවල් දෙකක් පෙරේදා දහවල් වැටලු දොම්පේ පොලිසිය ඒවායේ සගවා තිබූ ගෝඩා මිලි ලීටර් දස ලක්ෂ අසූ දහසක් (ගෝඩා බැරල් හයක්) හා කසිප්පු මිලි ලීටර් හැටහත් දහස් පන්සීයක් (කසිප්පු බෝතල් අනූවක්) ඇතුළු පෙරීමේ උපකරණ රැසක්ම සොයා ගෙන ඇත.ඒ සමඟම මීට සම්බන්ධ සැකකරුවන් දෙදෙනකු ද පොලිස් අත්අඩංගුවට ගෙන තිබේ.මින් එක් තිප්පොළක් වගුරු සහිත ලදු කැළෑවක හා අනිත් තිප්පොළ නිවසක් තුළ ද පවත්වා ගෙන ගොස් තිබූ අතර එහි සොයා ගත් උපකරණවල ගෑස් උදුන් දෙකක්, ගෑස් සිලින්ඩර් දෙකක්, තඹ දඟර හා හිස් බැරල් ද තිබී ඇත.මේ දෙදෙනා පූගොඩ මහේස්ත්‍රාත් අධිකරණයට ඉදිරිපත් කිරීමට නියමිතය.වැටලීමට දොම්පේ පොලිස් ස්ථානාධිපති පොලිස් පරීක්‍ෂක එස්. ජී. එම්. රණතුංග, පොලිස් පරීක්ෂක ඩී. එම්. ඒ. සමරකෝන්, උප පොලිස් පරීක්ෂක කේ. ඩී. එස්. ජයසිංහ, පො. කො. වීරසිංහ හා වනසිංහ යන නිලධාරීහු සහභාගි වූහ..